KIRJALLINEN KYSYMYS E-0257/03 esittäjä(t): Caroline Jackson (PPE-DE) komissiolle. Ranskan kanaalien hygieniaolot.



Virallinen lehti nro 280 E , 21/11/2003 s. 0045 - 0046



KIRJALLINEN KYSYMYS E-0257/03 esittäjä(t): Caroline Jackson (PPE-DE) komissiolle (5. helmikuuta 2003) Aihe: Ranskan kanaalien hygieniaolot Ranskan ReininMarnen ja Nivernais'n kanaaleilla vuonna 2002 matkustaneiden huviveneiden on nähtävästi täytynyt pumpata käymäläjätteensä suoraan kanaaleihin, koska Ranskan viranomaiset eivät ole varustaneet kanaaleja veneilijöille tarkoitetuilla jätteiden tyhjennyspaikoilla. Onko käytäntö komission mielestä voimassaolevan EU:n lainsäädännön vastainen, ja aikooko se ottaa asian esille Ranskan viranomaisten kanssa? Margot Wallströmin komission puolesta antama vastaus (17. maaliskuuta 2003) Vesistöihin laskettavia jätevesipäästöjä koskevia yhteisön ympäristölainsäädännön säädöksiä ovat yhdyskuntajätevesien käsittelystä annettu direktiivi(1), vesipuitedirektiivi(2) ja uimavesidirektiivi(3). Yhdyskuntajätevesien käsittelystä annetun direktiivin soveltamisalaan kuuluvat yli 2000 asukkaan jätevesiä vastaavat päästöt. Tämän kynnyksen alittavat päästöt, esimerkiksi pienten asuinalueiden, haja-asutusalueella sijaitsevien yksittäisten rakennusten tai huvialusten päästöt, eivät kuulu direktiivin soveltamisalaan vaan toissijaisuusperiaatteen mukaisesti jäsenvaltioiden toimivaltaan. Unioni on viime aikoina järjestänyt vesiensuojelupolitiikkaansa uudelleen ja laajentanut sitä koskemaan kaikkien vesistöjen suojelua ja kaikkia kuormituslähteitä. Lainsäädäntö velvoittaa saavuttamaan kaikkien vesistöjen hyvän laadun (hyvän tilan) vuoteen 2015 mennessä ja tarjoaa yhtenäisen hallintokehyksen kaiken vesistöjä koskevan yhteisön lainsäädännön täytäntöönpanolle. Tätä ympäristötavoitetta ja määräaikaa täydennetään pakollisilla valmistelevilla toimilla, kuten paineiden ja vaikutusten alustavalla analyysillä joulukuuhun 2004 mennessä, seurantajärjestelmän parantamisella joulukuuhun 2006 mennessä ja vesipiirin hoitosuunnitelmien mukaisten välttämättömien toimenpiteiden käyttöönotolla joulukuuhun 2009 mennessä. Huvialusten päästöt, kuten kaikki muutkin kuormituslähteet, on arvioitava ja yhdistettävä vesipiirin hoitosuunnitelman mukaisiin toimenpiteisiin. Hyvän tilan saavuttamista koskevan sitovan tavoitteen puitteissa toimenpiteet voivat merkitä moniin päästölähteisiin kohdistuvia rajoituksia ja/tai kieltoja. Komissio on tietoinen siitä, että huviveneiden päästöjä koskeva nykyinen lainsäädäntö vaihtelee suuresti maittain ja alueittain. Toisaalla päästöt on kielletty kokonaan, toisaalla kielletään WC-jätteiden päästöt mutta sallitaan keittiöjätteiden päästöt, ja joillakin alueilla ei ole lainkaan asiaa koskevia säädöksiä. Vesipuitedirektiivin tärkeimpiä periaatteita on kunnianhimoisten ja vertailukelpoisten veden laatua koskevien standardien saavuttaminen kaikkialla Euroopassa. Tämän ympäristötavoitteen saavuttamiseksi voidaan kuitenkin käyttää joustavasti erilaisia keinoja. Perustamissopimusten valvojana komissio seuraa huolellisesti direktiivin asianmukaista täytäntöönpanoa asetettujen määräaikojen rajoissa ja ryhtyy tarvittaessa toimiin, joihin kuuluvat myös rikkomista koskevat menettelyt. Vesipuitedirektiivin täytäntöönpanossa komissio, jäsenvaltiot ja ehdokasvaltiot toimivat samalla erittäin tiiviissä yhteistyössä tavoitteen mukaisen täytäntöönpanon helpottamiseksi ja käytettävissä olevien kokemusten ja resurssien hyödyntämiseksi parhaalla mahdollisella tavalla. Uimavesidirektiivissä säädetään veden laadusta alueilla, joita huomattava määrä uimareita käyttää säännöllisesti. Näillä noin 20 000 alueella (niistä yli 6 000 sijaitsee sisämaan makean veden alueilla) on direktiivin mukaiset oikeudellisesti sitovat laatutavoitteet, ja niiden uimaveden laadun säännöllinen näytteenotto ja valvonta on varmistettu. Komissio julkistaa vuosittain sekä painettuna että Internetissä unionin laajuisen kertomuksen, josta kansalaiset saavat tietoa mutta joka myös lisää tietoisuutta tapauksista, joissa säännöksiä ei ole noudatettu. Komissio seuraa tarkasti tapauksia, joissa asetettuja laatustandardeja ei noudateta, ja toimii tilanteen mukaisesti. Yhteenvetona todettakoon, että kysyjän toimittamien tietojen perusteella komissio katsoo, ettei yhteisön voimassa olevaa ympäristölainsäädäntöä ole rikottu, eikä näin ollen katso voivansa ryhtyä oikeudellisiin toimiin. Jos saadaan uimavesiä koskevaa erityistä tietoa, komissio ryhtyy asianmukaisiin toimiin vallitsevan käytännön mukaisesti. (1) Neuvoston direktiivi 91/271/ETY, annettu 21. toukokuuta 1991, yhdyskuntajätevesien käsittelystä (EYVL L 135, 30.5.1991). (2) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000). (3) Neuvoston direktiivi 76/160/ETY, annettu 8. joulukuuta 1975, uimaveden laadusta (EYVL L 31, 5.2.1976).